|  |  |
| --- | --- |
|  |  |
| Adresseinformasjon fylles inn ved ekspedering. Se mottakerliste nedenfor. |  |
|  |  |

|  |  |  |  |
| --- | --- | --- | --- |
| *Deres ref.* | *Vår ref.* | *Saksbehandler* | *Dato* |
|  | 2023/1010-6 | Caroline Jøsok Essilfie Lossius | 09.02.2024 |

# Avvisning av klage på offentlig anskaffelse

Klagenemndas sekretariat viser til deres klage av 6. november 2023 på offentlig anskaffelse av mulighetsstudie og forprosjekt knyttet til rehabilitering av en idrettshall. Vi har besluttet å avvise klagen som uhensiktsmessig for behandling i klagenemnda, jf. forskrift om klagenemnd for offentlige anskaffelser § 9. Grunnen er at klagen klart ikke kan føre frem.

Nedenfor gis en oppsummering av bakgrunnen for klagen og sekretariatets vurdering.

**Bakgrunn:**

1. Overhalla kommune (heretter *innklagede*) sendte en forespørsel om utarbeidelse av mulighetsstudie 27. august 2021 til flere leverandører. Anskaffelsens verdi var estimert til 400 000 kroner. Tilbudsfrist var i forespørselen satt til 10. september 2021.
2. Det fremgikk av forespørselen at innklagede hadde behov for å få gjennomført en teknisk vurdering av idrettshallen i kommunen. Innklagedes hovedmålsetning var «*renovering/oppgradering/gjenbruk av eksisterende bygningsmasse så langt dette er mulig*».
3. To leverandører leverte tilbud innen fristen. Innklagede tildelte oppdraget til Blom Arkitekter AS (heretter *valgte leverandør*) 15. oktober 2021. I forbindelse med tildelingen ble det ikke utformet en formell kontrakt.
4. Kommunestyret vedtok 15. juni 2022 en utvidelse av mulighetsstudiet til et forprosjekt. Det ble satt av 500 000 kroner til forprosjektet som skulle omfatte detaljplanlegging av nødvendige tiltak og kostnadsoverslag.
5. Klagen ble brakt inn for Klagenemnda for offentlige anskaffelser 6. november 2023.

**Sekretariatets vurdering:**

1. Saken gjelder påstand om ulovlig direkte anskaffelse. I slike saker gjelder det ikke et krav til saklig klageinteresse, jf. forskrift om klagenemnd for offentlige anskaffelser (klagenemndsforskriften) § 13a første ledd.
2. Klager anfører at innklagede har begått en ulovlig direkte anskaffelse ved anskaffelsen av mulighetsstudiet og forprosjektet. Dette er av klager begrunnet med at konkurransen ikke er konkurranseutsatt og kunngjort etter regelverket.
3. En ulovlig direkte anskaffelse er «*en anskaffelse som ikke er kunngjort, selv om det foreligger kunngjøringsplikt*», se blant annet merknadene til anskaffelsesloven § 12 i Prop. 51 L (2015-2016).
4. Det følger av klagenemndsforskriften § 13a andre ledd at en klage på ulovlig direkte anskaffelse «*kan fremsettes inntil to år fra kontrakt er inngått*». Videre følger det av anskaffelsesloven § 12 (4) at «*[a]dgangen til å ilegge gebyr bortfaller to år etter at kontrakten er inngått*».
5. Innklagede har forklart at det ikke foreligger noen formell kontrakt for oppdragene. Oppdraget om mulighetsstudie ble tildelt over to år før klagen ble fremsatt for klagenemnda. Anskaffelsen av mulighetsstudiet er dermed påklaget for sent.
6. Utgangspunktet er at anskaffelser over nasjonal terskelverdi skal kunngjøres i Doffin, jf. § 5-1 (2) og § 8-17 (1). Anskaffelser som overstiger EØS-terskelverdien i § 5-3, skal i tillegg kunngjøres i TED-databasen, jf. § 21-1.
7. På tidspunktet forespørselen ble sendt var nasjonal terskelverdi 1,3 millioner kroner. Innklagede har totalt betalt 921 065 kroner for mulighetsstudiet og forprosjektet. Anskaffelsens verdi er klart under terskelverdi og dermed ikke kunngjøringspliktig.
8. Deler av klagen er fremsatt for sent og anskaffelsens verdi er under kunngjøringsplikt verdi. Ettersom sekretariatet funnet at klagen klart ikke kan føre frem, avvises den som uhensiktsmessig for behandling i klagenemnda, jf. klagenemndsforskriften § 9.

**Klageadgang:**

Dere kan klage på avvisningsvedtaket til klagenemndas leder, som i så fall vil avgjøre om klagen likevel skal behandles av klagenemnda. Klagenemndas leder kan bare ta stilling til de faktiske forholdene som er vurdert i denne avvisningen, og det er ikke anledning til å fremme nye rettslige anførsler/påstander. Det holder derfor at du informerer sekretariatet om at du påklager avvisningsvedtaket.

En slik klage må foreligge senest tre virkedager etter at dere er blitt kjent med vårt avvisningsvedtak. Med virkedager menes her alle dager unntatt lørdager, søndager, offentlige helligdager og offentlige fridager. Klagefristen kan ikke forlenges.

Med hilsen

|  |  |
| --- | --- |
| Caroline Jøsok Essilfie Lossius  Juridisk seniorrådgiver | Johan Aasheim Hjartnes Seksjonssjef |

*Dokumentet er elektronisk godkjent og har ingen signatur*

Mottakere:  
ARCON PROSJEKT AS, Jørgen Wien

Kopi til:  
OVERHALLA KOMMUNE  
OVERHALLA KOMMUNE, Hanne Marthe Breivik